钦定古今图书集成/明伦汇编/氏族典/第041卷 > 《四川总志》 > 施宜生
## 钦定古今图书集成/明伦汇编/氏族典/第041卷 > 《四川总志》 > 施宜生

按《金史施宜生传》：“宜生字明望，邵武人也。博闻强记，
未冠，由乡贡入太学。宋政和四年，擢上舍第，试学官，
授颍州教授。及王师入汴，宜生走江南，复以罪北走
齐，上书陈取宋之策，齐以为大总管府议事官。失意
于刘麟，左迁彰信军节度判官。齐国废，擢为太常博
士，擢殿中侍御史，转尚书吏部员外郎，为本部郎中”，
寻改礼部，出为隰州刺史。天德二年，用参知政事张
浩荐，宜生可备顾问，海陵召为翰林直学士。正隆元
年，出知深州，召为尚书礼部侍郎，迁翰林侍讲学士。
四年冬，为宋国正旦使。宜生自以得罪北走，耻见宋
人，力辞不许。宋命张焘馆之都亭，因间以首丘风之，
宜生顾其介不在旁，为《廋语》曰：“今日北风甚劲。”又取
几间笔扣之曰：“笔来！笔来！”于是宋始警，其副使耶律
辟离刺使还，以闻，坐是烹死。